Bitka kod piramida

Bitka kod Imbabe ili Bitka kod piramida se odigrala 23. jula 1798. godine.

Nakon što je osvojio grad i luku Aleksandriju 2. jula 1798. Napoleon je sa svojim jedinicama krenuo u osvajanje grada Kaira. Egipatski Murat beg okupio je oko 6000 mameluka (robovi vojnici raznih rasa i nacionalnosti koji su kupljeni za obuku i službu u vojsci. Jedinica mameluka broji 1000 vojnika, a zapovijeda joj emir) i na desnoj obali rijeke Nil, nedaleko od drevnih Egipatskih piramida, složio svoj bojni red i spremno čekao na pojavu francuskih vojnika.

Dana 23. jula 1798. kod Gizaha, pred piramide, nedaleko od sela Imbabe, izbilo je pet Napoleonovih divizija. Mameluci su izašli iz svojih rovova i žestoko napali na iznenađene Napoleonove vojnike. Mameluci su se uklinili između divizija generala Dezea i generala Reyniera te ih potpuno okružili i odsjekli od drugih triju divizija. Međutim francuski vojnici zauzeli su bojni složaj 'šuplje kare' (kara – eng. square, njem. Karree – takva je vrsta bojnog rasporeda u kojem strijelci zauzimaju četverougaoni raspored u dvije vrste i mogu djelovati na sve četiri strane, a u sredini je dovoljno velik prostor koji je potreban za manevar strijelaca i prebacivanje vrste na ugroženu stranu, pruža istovremeno udar i osiguranje bokova i pozadine rasporeda. Postoje šuplje i pune kare, šuplje su pogodnije za vatreno oružje, dok su pune kare karakteristične za hladno oružje) Istovremeno Napoleon je naredio generalu Louis Andre Bonu da se zauzme raspored za napad u tri napadačke kolone prema selu Imbabi, ostale dvije divizije zauzele su složaj šupljih kara i ostale na mjestu. Kare generala Dezea i Reyniera odbile su napad mameluka, te ih odbacile od sebe, a napadačke kolone kojima zapovijeda general Antoine-Guillaume Rampon u žestokom jurišu napale su utvrđene linije sela Imbabe koje je branilo oko 4000 konjanika i pješaka Ibrahim bega uz podršku 40 topova. Francuske napadačke kolone tučene su i bočnom topovoskom paljbom s brodova usidrenih na rijeci Nil.

Uprkos snažnoj paljbi branitelja Imbabe i topovoskoj podršci francuski su pješaci hrabro nastavljali napad u sve žešćem jurišu. Mameluci su tada pokušali konjaničkim ispadom poremetiti složaj pješaka u jurišu, ali je taj pokušaj propao i završio se potpunim porazom mameluka. Napoleonove napadačke kolone zauzele su selo Imbabe, a mameluci su se dali u bjekstvo (nisu se povukli organizovano uz pružanje otpora, već su jednostavno pobjegli s položaja). Međutim, general Marmon s preostale dvije kare zatvorio im je odstupnicu i mameluci su se ubrzo našli pod žestokom i ubitačnom paljbom. Mameluci su imali oko 3000 poginulih dok su francuski gubici neznatni i zamalo zanemarivi. Kao plijen Napoleonovi vojnici zarobili su 40 topova i oko 400 deva.

 Bibliografija 
 Chandler, David, The Campaigns of Napoleon New York, Macmillan, 1966.
 Cole, Juan, Napoleon's Egypt: Invading the Middle East Palgrave Macmillan, 2007. []
 Herold, J. Christopher, Bonaparte in Egypt - London, Hamish Hamilton, 1962.
 Herold, J. Christopher, The Age of Napoleon. New York, American Heritage, 1963.
 Moorehead, Alan, The Blue Nile New York, Harper & Row, 1962.

 Reference 

 Vanjski linkovi 
 https://www.ebsco.com/research-starters/military-history-and-science/battle-pyramids

Kategorija:Historija Francuske
Kategorija:Historija Egipta
Kategorija:Bitke
piramide
Kategorija:Sukobi u 1798.
Kategorija:1798. u Egiptu